చివ‌రి రోజు పూర్తి స‌బ్ స్క్రైబ్ అయిన బంధ‌న్ బ్యాంక్
Samayam Telugu| Mar 19, 2018, 04.47 PM IST
Bandhan provides a grant of Rs 25000-30000 per family spread over 24 months to ...
ప్రైవేటు రంగంలోని బంధ‌న్ బ్యాంకుకు మంచి స్పంద‌నే వ‌చ్చింది. ప‌బ్లిక్ ఇష్యూకి చివ‌రి రోజు అయిన మార్చి 19వ తేదీ మ‌దుప‌ర్ల నుంచి అనూహ్య‌మైన డిమాండ్ ల‌భించింది. ఐపీవోలో చివ‌రి రోజైన ఈ రోజు ఐపీవో పూర్తిగా 1.17 రెట్లు ఓవ‌ర్ స‌బ్ స్క్రైబ్ అయింది. మ‌ధ్యాహ్నం 1.15 గం.ల స‌మ‌యానికి ఇష్యూ సైజు 8,34,96,347 కాగా 9,74,87,160 బిడ్ల ద్వారా స‌బ్ స్క్రైబ్ చేసుకునేందుకు ప్ర‌య‌త్నించారు. ఎన్ఎస్ఈ వ‌ద్ద అందుబాటులో ఉన్న స‌మాచారం ప్ర‌కారం 88% స‌బ్ స్క్రిప్షన్ పూర్త‌యిన‌ట్లు తెలుస్తోంది.
ఈ నెల 15వ తేదీ ప‌బ్లిక్ ఇష్యూకు అందుబాటులోకి వ‌చ్చిన బంధ‌న్ బ్యాంకు ఐపీవో ఈ రోజు వ‌ర‌కూ అందుబాటులో ఉండింది. ఈ ఐపీవో ద్వారా రూ.4470 కోట్లను స‌మీకరించాల‌ని ల‌క్ష్యంగా పెట్టుకున్నారు. ఈ ఇష్యూలో కంపెనీ షేర్ ధ‌ర‌ను రూ.370-రూ. 375 మ‌ధ్య నిర్ణ‌యించింది. ఐపీవోకు ఒక రోజు ముందు యాంక‌ర్ ఇన్వెస్టర్ల ద్వారా బ్యాంకు రూ.1341.19 కోట్ల‌ను స‌మీక‌రించ‌గ‌లిగింది. ఇప్పుడు తాజా ఇష్యూ ద్వారా వచ్చిన డ‌బ్బును భ‌విష్య‌త్తులో మూల‌ధ‌న అవ‌స‌రాల కోసం బ్యాంకు వినియోగిస్తుంది.
బంధ‌న్ బ్యాంకు త‌న కార్య‌క‌లాపాల‌ను 2015 ఆగ‌స్టులో ప్రారంభించింది. డిసెంబ‌రు 31 నాటికి బ్యాంకుకు 887 బ్యాంకు శాఖ‌లు, 430 ఏటీఎంలు ఉన్నాయి. ఇందులో 70 శాతానికి పైగా శాఖ‌లు గ్రామీణ ప్రాంతాల్లో ఉండ‌టం విశేషం. ప‌శ్చిమ బెంగాల్, అస్సాం, బీహార్‌ల‌తో పాటు తూర్పు, ఈశాన్య రాష్ట్రాల్లో ఈ బ్యాంకుకు ప‌టిష్ట‌మైన నెట్వ‌ర్క్ ఉంది. ఈ బ్యాంకుకు 18.7ల‌క్ష‌ల మంది ఖాతాదారులు ఉన్నారు. ఈ బ్యాంకు సూక్ష్మ రుణాలు, ఎస్ఎంఈ రుణాలు, చిన్న వ్యాపారుల‌కు ఎక్కువ‌గా రుణాలు అందిస్తున్న‌ది.